आवास एवं शहरी कार्य मंत्रालय
अर्बन 20 को वैश्विक पीयर लर्निंग के महान अवसर के रूप में देखना होगाः श्री हरदीप एस पुरी
इस वर्ष का यू-20 इंगेजमेंट ग्रुप दिखाएगा कि शहरों द्वारा अपनाई गई नीतियों और व्यवहारों का वास्तव में विकास के वैश्विक एजेंडे पर शक्तिशाली प्रभाव पड़ता हैः श्री हरदीप एस पुरी
अर्बन 20 ग्रुप जलवायु वित्त में तेजी लाने के लिए ठोक कदम उठाए जाने के बावजूद नवाचारी वित्तीय साधनों की अवधारणा विकसित करने का मंच हो सकता हैः श्री हरदीप एस पुरी
|
|
- अहमदाबाद में अर्बन 20 की आरंभिक बैठक शुरू।
- यह जी-20 देशों के शहरों के शेरपाओं, महापौरों और प्रतिनिधियों को सामूहिक रूप से प्रमुख चुनौतियों पर विचार-विमर्श और जी-20 वार्ताओं की सूचनाओं के लिए एक साथ लाता है।
- छठी यू-20 साइकिल की आरंभिक बैठक शेरपा बैठक है जो 9-10 फरवरी 2023 को अहमदाबाद में चल रही है।
“मुझे विश्वास है कि इस वर्ष अर्बन 20 इंगेजमेंट ग्रुप यह दिखाएगा कि शहरों द्वारा अपनाई गई नीतियों और व्यवहारों का वास्तव में विकास के वैश्विक एजेंडे पर शक्तिशाली प्रभाव पड़ता है। यह विश्व के भविष्य के परस्पर संबंध तथा आर्थिक समृद्धि में शहरों की महत्वपूर्ण भूमिका को रेखांकित करेगा।” यह बात केंद्रीय आवास और शहरी कार्य तथा पेट्रोलियम और प्राकृतिक गैस मंत्री श्री हरदीप एस पुरी ने कही। श्री पुरी जी-20 के अर्बन20 2023 की सिटी शेरपा बैठक के उद्घाटन में अपना ऑडियो-विजुअल संदेश दे रहे थे।
इस वर्ष के यू-20 शिखर सम्मेलन की प्रासंगिकता के बारे में श्री हरदीप एस पुरी ने कहा कि “वसुधैव कुटुम्बकम- एक पृथ्वी, एक परिवार, एक भविष्य” विषय के साथ इस वर्ष का शिखर सम्मेलन गंभीर होगा जिससे पारस्परिक रूप से लाभकारी और सतत अंतरराष्ट्रीय सहयोग के लिए रूपरेखा उभरेगी।
शहरी कार्य मंत्री ने अपनी ऑडियो संदेश में विस्तार से बताया कि भारत ने किस तरह कुछ वर्षों में वैश्विक गवर्नेंस के महत्वपूर्ण विषयों पर चर्चा और कार्रवाई का नेतृत्व किया है। उन्होंने कहा कि 2014 के बाद से भारत के शहरी कायाकल्प की परिवर्तनकारी कथा एक ऐसा उदाहरण है जो अन्य देशों के लिए सीखने का खाका बन गया है, खासकर ग्लोबल साउथ में।
शहरों की आर्थिक क्षमता के सतत तरीके से दोहन पर प्रकाश डालते हुए श्री पुरी ने कहा कि हाल में जलवायु परिवर्तन पर संपन्न सीओपी-27 तथा जैवविविधता पर सीओपी-15 ने शहरी लचीलापन को तत्काल आवश्यकता के रूप में बढ़ाने को दोहराया है ताकि शहर वैश्विक तनाव और झटकों से निपटने के लिए लैस रहे।
उन्होंने बल देते हुए कहा कि तेजी से हो रहे शहरीकरण के संदर्भ में बेहतर योजना, नीतियों तथा गवर्नेंस से जल सुरक्षा करना महत्वपूर्ण है। उन्होंने कहा-‘मुझे विश्वास है कि यह एक ऐसा क्षेत्र होगा जहां इस वर्ष के शिखर सम्मेलन में काफी ज्ञान मिलेगा और उसे साझा किया जाएगा।’
मंत्री महोदय ने कहा कि शहरों के लिए एक और महत्वपूर्ण चिंता वांछित, सामाजिक- आर्थिक परिणाम देने के लिए पारंपरिक नियोजन मॉडलों पर फिर से विचार करना है। उन्होंने कहा कि व्यापक अवसंरचना विकास के लिए निवेश और वित्तपोषण पर गंभीर चर्चा की आवश्यकता होगी।
उन्होंने आशा व्यक्त की कि यह अर्बन 20 ग्रुप ऐसा मंच हो सकता है जहां जलवायु वित्तपोषण में तेजी लाने के लिए ठोस कदम उठाए जाने के बावजूद नवाचारी वित्तीय साधनों की अवधारणा तैयार की जा सकती है।
श्री पुरी ने कहा कि यू-20 को वैश्विक पीयर लर्निंग के महान अवसर के रूप में देखा जाना चाहिए। उन्होंने कहा कि विविध प्रतिभागियों के सामूहिक अनुभव और इस उद्घाटन बैठक में विचार-विमर्श के दौरान सीखे गए सबक से एक साहसिक, दूरदर्शी रोडमैप बनाने में सहायता मिलेगी जिसे जी-20 नेताओं के साथ साझा किया जा सकता है।
अर्बन20  जी 20 के अंतर्गत एक इंगेजमेंट ग्रुप है जो जी-20 देशों के शहरों के शेरपाओं, महापारों और प्रतिनिधियों को सामूहिक रूप से प्रमुख शहरी चुनौतियों पर विचार-विमर्श करने और जी-20 वार्ताओं की जानकारी के लिए एक साथ लाता है। छठी यू-20 साइकिल की आरंभिक बैठक शहर शेरपा बैठक है। इसका उद्घाटन 9 फरवरी 2023 को अहमदाबाद में किया गया। अहमदाबाद यू-20 का अध्यक्ष शहर है।
9-10 फरवरी, 2023 को आयोजित होने वाले इस कार्यक्रम में लगभग 40 शहरों के 70 से अधिक प्रतिनिधि और प्रतिभागी तथा पर्यवेक्षक शहरों के 200 से अधिक प्रतिभागी, यू-20 संयोजक, जी-20 के विभिन्न कार्यसमूहों के प्रतिनिधि, सरकार, राष्ट्रीय तथा अंतरराष्ट्रीय संगठनों के वरिष्ठ अधिकारी और अन्य आमंत्रित अतिथि भाग ले रहे हैं।
गुजरात के मुख्यमंत्री श्री भूपेंद्रभाई पटेल, अहमदाबाद के महापौर श्री कीरीट कुमार जे परमार, भारत के जी-20 शेरपा श्री अमिताभ कांत सहित अन्य गणमान्य व्यक्ति उद्घाटन समारोह में उपस्थित थे। श्री पटेल ने अपने मुख्य भाषण में यूनेस्को की विश्व विरासत शहर अहमदाबाद के समृद्ध शहरी विरासत पर प्रकाश डाला और भारत के माननीय प्रधानमंत्री श्री नरेन्द्र मोदी के मार्गदर्शन में गुजरात सरकार द्वारा उठाए जा रहे कदमों की चर्चा की।
भारत के जी-20 शेरपा श्री अमिताभ कांत ने वैश्विक सतत विकास ऐजेंडो को आगे बढ़ाने में शहरों के महत्व को देखते हुए यू-20 इंगेजमेंट ग्रुप के महत्व पर अपने विचार साझा किए। उन्होंने सभी प्रतिनिधियों से भारत की जी-20 की अध्यक्षता के ब्रांड एम्बेसडर के रूप में कार्य करने तथा शहरों को डी-ग्लोबलाइज, डि-कार्बोनाइज तथा डिजिटाइज्ड करने का संदेश दिया।
सी-40 तथा यूसीएलजी के यू-20 संयोजकों ने बैठक में उपस्थित सभी शेरपाओं का आपस में परिचय कराया।
दूसरे सत्र में जी-20 के प्रमुख कार्य समूहों के हिस्से के रूप में चर्चा की जा रही शहरी प्राथमिकताओं और पहलुओं के बीच मेलजोल के क्षेत्रों के बारे में चर्चा की गई। इस सत्र में अवसंरचना कार्य समूह के अध्यक्ष श्री सोलोमन अरोकीराज, आपदा जोखिम न्यूनीकरण कार्य समूह के समन्वयक श्री कमल किशोर और डिजिटल इकोनॉमी कार्य सूमह के सदस्य डॉक्टर संदीप चौधरी ने अपनी-अपनी प्रस्तुतियां दी। उन्होंने यू-20 के साथ जी-20 स्ट्रीमों के सहयोग और मिलन के महत्व पर जोर दिया। आवास और शहरी कार्य मंत्रालय के सचिव ने भारत की शहरी अनिवार्यता पर एक विशेष प्रजेंटेशन दिया, जिसमें शहरी नियोजन ढांचे, अवसंरचना वित्त पोषण तथा स्थायी सेवाओं की ओर बढ़ने में सुधार की आवश्यकताओं पर प्रकाश डाला गया।
अहमदाबाद और गुजरात के अन्य शहरों में किए जा रहे कार्यों को दिखाने के लिए एक विशेष सत्र आयोजित किया गया था। वक्ताओं में गुजरात के शहरी विकास विभाग के प्रधान सचिव श्री मुकेश कुमार, शहरी योजनाकारों, शहरी अर्थशास्त्रियों और संस्थानों के एचएलसी के अध्यक्ष श्री केशव वर्मा तथा सीओई-यूटी के प्रोफेसर एमेरिटस, प्रोफेसर एचएम शिवानंद स्वामी ने किफायती आवास, रिवरफ्रंट विकास और स्थायी शहरी परिवहन के सफल उदाहरणों की बात की।
पिछले सत्र में पूरे विश्व के शहर के शेरपाओं ने शहरी मुद्दों और अवसरों पर चर्चा की जिनपर वे अपने जी-20 राष्ट्रीय सरकार के समकक्षों के साथ प्राथमिकताओं में चर्चा करना चाहते हैं। अहमदाबाद शहर के  के शेरपा प्रवीण चौधरी ने मुख्य विषयों को रखा जिन्हें शहर अपने नेतृत्व के दौरान सुलझाना चाहता है। जकार्ता शहर के शेरपा श्री हयाति  ने यू-20 के प्रभाव के साक्ष्य साझा किए, यह प्रदर्शित करके कि जकार्ता साइकिल के दौरान अवसंरचना वित्तपोषण पर केंद्रित यू-20 सिफारिशों को जी-20 के नेताओं ने बाली घोषणा द्वारा समर्थन किया गया था। ओपन फ्लोर चर्चा में 20 से अधिक अंतरराष्ट्रीय शहरों ने भाग लिया और जी-20 वर्क स्ट्रीम और यू-20 के बीच बातचीत जारी रखने के लिए उस सुबह जी-20 के गणमान्य व्यक्तियों द्वारा जारी निमंत्रणों का उत्तर दिया।
उद्घाटन दिवस का समापन प्रतिनिधियों के साबरमती आश्रम तथा अटलब्रिज भ्रमण के साथ हुआ। इसके बाद गुजरात सरकार द्वारा साबरमती रिवरफ्रंट पर एक विशेष कार्यक्रम आयोजित किया गया जिसमें संगीत और नृत्य प्रदर्शन और भोजन शामिल था। गुजरात के मुख्यमंत्री इसमें शामिल हुए।